SKRIFTLIG FORESPØRGSEL E-1620/00

af Jan Mulder (ELDR) til Kommissionen

(29. maj 2000)

Om: Penge til forbedring af landbrugsprodukters kvalitet

Budgetmyndigheden har i 2000 under budgetkonto B1-406 (forbedring af forarbejdningen og afsætningen af landbrugsprodukter) afsat et beløb på 50 mio. euro til foranstaltninger til forbedring af landbrugsprodukters kvalitet.

Hidtil er der endnu ikke afsat eller udbetalt beløb til dette formål.

1. Kan Kommissionen oplyse, hvorfor man hidtil ikke har efterkommet budgetmyndighedens udtrykkelige ønske?

2. Er Kommissionen af den opfattelse, at budgetmyndighedens udtrykkelige ønske om ved hjælp af disse lån at indvirke på den aktuelle udvikling i medlemsstaterne, kan ignoreres?

3. Hvilke forslag kan Kommissionen fremsætte for både at gøre det muligt at fastlægge og udbetale disse penge til dette formål? Hvornår kan disse forslag forventes?

Svar afgivet på Kommissionens vegne af Franz Fischler

(12. juli 2000)

Som oplyst af det ærede medlem er bevillingerne på budgetkonto B1-406 bestemt til medfinansiering af de af medlemsstaterne og regionerne iværksatte foranstaltninger til forbedring af forarbejdningen og afsætningen af landbrugsprodukter, herunder forbedring og kontrol af kvaliteten, på de betingelser, der er fastsat i artikel 25-28 i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra EUGFL og om ændring og ophævelse af visse forordninger(1) og i artikel 21-23 i Kommissionens gennemførelsesforordning (EF) nr. 1750/1999(2).

1. Kommissionen undersøger for tiden de programmer for udvikling af landdistrikterne for perioden 2000-2006, som medlemsstaterne har indsendt til godkendelse. Når programmerne er blevet godkendt, vil bevillingerne under kapitel B1-406 blive anvendt til at medfinansiere de udgifter, der er afholdt til foranstaltninger til udvikling af landdistrikterne. Da der hidtil ikke er godkendt noget program, er der endnu ikke anvendt sådanne bevillinger.

2. Gennemgangen af de programmer, som medlemsstaterne har indsendt til godkendelse, er i de fleste tilfælde meget fremskreden. Det skal nævnes, at medlemsstaterne uden at afvente Kommissionens godkendelse af programmet kan tage alle forholdsregler, der fører til indgåelse af kontrakter med virksomheder om gennemførelse af foranstaltninger til forbedring af forarbejdningen og afsætningen af landbrugsprodukter. I henhold til artikel 6 i Kommissionens forordning (EF) nr. 2603/1999 af 9. december 1999 om overgangsregler for støtte til udvikling af landdistrikterne som fastsat i Rådets forordning (EF) nr. 1257/1999(3) kan medlemsstaterne endog påbegynde at udbetale støtte som følge af disse kontrakter fra den 1. januar 2000 eller fra den dato, hvor Kommissionen modtager programmet, hvis denne dato ligger efter den 1. januar 2000. Udgifterne kan dog først refunderes, når programmerne er blevet godkendt, og hvis der er overensstemmelse mellem dem. Heraf følger, at visse udgifter sandsynligvis allerede er blevet afholdt, men at de endnu ikke kan opføres i Kommissionens regnskaber.

3. Kommissionen mener, at det med de nuværende forskrifter vil være muligt på kort sigt at godkende programmerne for udvikling af landdistrikterne og dermed også at anvende de på budgettet opførte bevillinger, uden at nye forslag er nødvendige.

(1) EFT L 160 af 26.6.1999.

(2) EFT L 214 af 13.8.1999.

(3) EFT L 316 af 10.12.1999.